
                                 אגודת התעופה הכללית בישראל   
Israeli Association of General Aviation

סיכום פגישה תקופתית עם מנהל רשות התעופה האזרחית 22.8.05
נוכחים: אודי זוהר, מנהל רשות התעופה האזרחית, ירון אפרת,יו"ר ,  רמי שדה.

ירון הציג בפני מנהל הרשות את פעילות האגודה בתקופה האחרונה, ועדכן אותו בתוכניות לרבעון האחרון של השנה.

אודי עדכן את נציגי האגודה במתרחש ברשות התעופה האזרחית, בנושאים שעל הפרק ובבעיות שבפניהן הוא עומד.

נושאים שהועלו לדיון על ידי נציגי האגודה:
1. סגירות מופרזות של מנחתים ונתיבים לצורך ההתנתקות. עמדת האגודה היא כי אין לסגור באופן גורף שום מנחת או נתיב אלא אם בזמן אמת ורק במידה שהדבר חיוני לצרכים המבצעיים של חיל האוויר. אודי שותף לעמדת האגודה, ולכן הנוטם של רשות שדות התעופה בעניין לא אושר, והסגירות שבוצעו בפועל היו לזמן קצר בלבד.
2. רמת שירות נמוכה של מודיעין טייס לתעופה הכללית. אגודת התעופה איננה מוכנה לקבל את המצב הקיים. אנו מבקשים ממנהל רשות התעופה לפעול לשיפור תפקוד רשות שדות התעופה וכל המערכת בכל הקשור בתעופה הכללית. כך למשל יש לבחון אפשרות לבטל את הצורך בהגשת מרשה מוקדם לטיסה לשדות מוכרים בנתיבים המוגדרים. סוכם שאגודת התעופה תפנה לרשות עם דרישות לשיפורים. בהמשך ייזום אודי פגישה עם בכירי הרשות ונציגי האגודה לקידום הנושא.
3. טייסת 10 – אודי הודיע לנו כי מסתמן פתרון שיאפשר את ביצוע הטיסות של מתנדבי הטייסת לטובת משטרת ישראל. אודי לא פרט במה מדובר, והפנה אותנו לאנגלמן, אשר קיבל את "המתודה" על פיה הדבר יבוצע.
אני ביקשתי לקבל נייר עם עקרונות "המתודה" על מנת שנוכל להכין שיעורי בית מסודרים ולהתייחס לעניין ברצינות. אנגלמן בשיחה עמי  אמר שהוא מעדיף לקיים עימנו פגישה שבה יועלו הדברים. עדי היום טרם זומנו לפגישה עמו.

4. בעיות "הביטחון" המופרז – אנו ממשיכים לבקש להחזיר את השד הביטחוני לבקבוק. אודי הודיע כי הוא לא אחראי לביטחון בתעופה האזרחית, ולכן לא יוכל לעזור. דעתי היא שזה אבסורד מוחלט שמהל רשות התעופה אינו אחראי על אספקט כה משמעותי בתחומו. מבחינתי המצב הנוכחי לפיו הביטחון מופקד בידי מי שאין לו מושג בתעופה הוא פשוט הפקרות, וגורם נזק עצום לתעופה בכלל ולתעופה הכללית בפרט. אודי מציע שנכתוב מכתבים לגורמים הרלוונטיים כגון שר התחבורה, ונדרוש שהאחריות לביטחון בתעופה תהיה בידי מי שמבין בתעופה אזרחית.
5. עדכון התקנות בעניין חידוש מכשירים – טרם בוצע, למרות שהסיכום בדבר דילול מבחני חידוש המכשירים לטייסים פרטיים וקיומם פעם בשלוש שנים הושג כבר לפני חודשים אחדים.
6. אימוני הנמכות מכשירים בבסיסי חיל האוויר במרכזי הארץ – ביקשנו את עזרתו של אודי בנושא ואנו מקווים שהוא אכן יסייע לנו.
7. אודי לא שלח למקבילו בירדן את מכתב המחאה על ביטול המטס ללא כל נימוק באפריל. סוכם שהוא ימסור אותו לידו של ראש המנהל הירדני המתוכנן לבקר אצלו  בקרוב.

